钦定古今图书集成/方舆汇编/职方典/第1197卷 > 《荆南谢上表》唐·张说
## 钦定古今图书集成/方舆汇编/职方典/第1197卷 > 《荆南谢上表》唐·张说

“伏奉二月二十五日制书，除臣荆州大都督府长史。
拜命荒服，浮舟湍溯，以今月十七日到州上讫。”山列
楚望，水横南纪。德非羊祜，迹谢宋均，何以镇静流亡，
攘除猛虣？臣说中谢。臣宿滥宸眷，累荷荣奖。福过生
灾，至刚多缺。一辞庭阙，已涉五年。不有自白之书，竟
无因人之请。天光烛照，云雾顿披。窘鳞更跃，铩翮仍
翥。揣分瞻恩，何阶及此。愧乏才能，不足宣扬皇风。敢
竭心力，少冀上酬元造。